**TÁJÉKOZTATÓ**

**a 2017. június 22-i képviselőtestületi ülésen elhangzott**

**interpellációkra tett intézkedésekről**

**Geosics László képviselő-testületi tag**

- elmondja, hogy a Bartók lakótelep 15. és 19. épületek között több beugró parkoló került kialakításra. Az ott lakók megkeresték őt azzal a kéréssel, hogy ezek a parkolók kerüljenek felfestésre, így szabályosan, sokkal több autó tudna leparkolni.

 *A kérést jeleztük a Városgondnokság felé.*

**Szabó Ferenc képviselő-testületi tag**

- elmondja, hogy a Kossuth Lajos és Deák Ferenc utca közötti kosárlabda pályát az ott lakók teljes mértékben parkolónak használják. A műszaki irodával született egy elvi döntés, ami arról szólt, hogy a pálya fele része játszótér marad, a másik fele pedig parkoló. Ha már született egy mindenkinek megfelelő elvi döntés, akkor az ott lakók kérik, hogy a parkolóban kavicsozás, kátyúzás történjen meg. Természetes megköszönik, az eddig tett intézkedést is.

*A műszaki irodával nem történt elvi döntés, megbeszélések folytak ez ügyben, erről a Képviselő-testületnek kell határoznia. A kátyúzást Városgondnokság elvégezi július 15-ig, kavicsozni nem javasoljuk, mert a zöldterületen keresztül kijárták az autósok a nem létező utat.*

**Tompa László képviselő-testületi tag**

-     elmondja, hogy a Bercsényi utca 64. szám előtt kiégett egy lámpa, az ott lakó idős emberek kérték tőle a jelzést.

 *A karbantartó felé lejelentettük a hibát.*

- A minisztérium nem fogadta el az önkormányzat kérését az iskolákkal kapcsolatban, kérdezi, hogy a pedagógiai szakszolgálat jelenleg két helyen működik, szeretnének a Hunyadi útra költözni, egy helyen működni, van-e erre lehetőség.

 *Bebes István polgármester helyben megválaszolta a kérdést.*

- Tisztelettel meghívja Körmend Város Önkormányzatát és a kedves televízió nézőket a 2017. június 27-én, kedden 18:00 órakor egy megemlékezésre a körmendi Holokauszt elhurcolt, illetve meghalt 208 mártírjára emlékeznek egy néma fejbólintással.

 *Bebes István polgármester helyben megválaszolta a kérdést.*

 **Auer Miklós képviselő-testületi tag**

-     elmondja, hogy a lomtalanítás után szemét maradt a Legény utcai utolsó garázssornál, valamint a Somogyi utcánál a vasúti átjáró előtt. A Vida József utcában nagyon szép az épület, de sajnos ott maradt egy négykerekű kuka, ami minden nap tele van, aminek a sétáló utcában egyáltalán nincs helye.

 *A Legény utcai garázsoknál nem a lomtalanítás után maradt ott a szemét, hanem ez a probléma sajnos folyamatosan jelentkezik Alsóberkiben, mert valakik (k) szemétlerakónak használják a területet. Tettenérés nélkül nincs bizonyíték, sem bizonyítás, hogy a tetteseket felelősségre lehessen vonni. A Somogyi utcai garázsoktól a testületi ülés előtt egy héttel, június 15-én a Városgondnokság elszállította a szemetet. A Vida utcai szeméttároló konténer a régi ÖNO felújításához tartozik. Építtetővel tisztázzuk a problémát, és a szeméttárolót eltávolíttatjuk, ha már nincs rá szükség.*

- 2016 novemberében két úrral áttekintették Körmend közlekedési lámpáit, papíron azt tökéletesnek minősítették. Ezt el is mondta az őt megállító embereknek. 2017 júniusában ez így nem jó. Kérése, hogy ezek az urak szánjanak Körmendre néhány órát, de ne a dossziét hozzák el, amiben le van írva, hogyan működik a lámparendszer, hanem egy kisszéket, üljenek le a Rákóczi-Munkácsy saroknál, a Rákóczi-Deák saroknál, a Rákóczi-Kossuth saroknál és a Rákóczi-Batthyány saroknál. Töltsenek el ott egy-egy órát, és akkor megtapasztalhatják, hogy az elmélet és a gyakorlat között mi a különbség. Ennek a tanulmánynak a végén kérik beállítani a lámpákat.

 *A forgalomirányító Magyar Közút illetékeseivel egyeztettünk, és levélben is megkerestük igazgatóságukat*. *Időpont egyeztetést követően a bejárás elől nem zárkóznak el, sem az annak nyomán történő módosítás elől sem. Javasolt azonban az iskola kezdést követő időszak, mivel a nyári forgalom ettől eltérő.*

- A régi Rába-hídon továbbra is kamionok járnak, ha tetszik, ha nem, sajnos kettesével, a magasság-korlátozást – szakemberek bevonásával – meg kellene fontolni.

 *Levélben kerestük meg a Körmendi Rendőrkapitányságot, tekintettel arra, hogy a felállított kamera felvételeit ők látják, kezelik. A Körmendi Rendőrkapitányság 18030/2260/2017.ált ügyszámon tájékoztatta önkormányzatot, hogy „a kihelyezett 3,5t súlykorlátozást rendszeresen ellenőrzik, a térfigyelő kamera egyike folyamatosan a régi Rába-híd északi hídfőjét tartja megfigyelés alatt, aminek a felvételeit a szolgálatirányító parancsnokok figyelemmel kísérik”. A felvételek alapján rendszeresen kezdeményeznek szabálysértési eljárást. A szabálysértők száma az ellenőrzések nyomán csökkenni látszik.*

- A képviselőtársa által – megfelezett kosárlabda pálya – elmondottakhoz annyit tenne hozzá, hogy – mint azt Dr. Hadnagy Ádám tette – össze kell hívni egy lakossági fórumot, mert az ott lakók nagy része zöldövezeti lakásárban vette meg a lakást, akkor még nem volt játszótér, kosárpalánk.

*Szabó Ferenc képviselő-testületi tag elmondja, hogy az általa elmondottakat Takács Zoltán, 6 társasház közös képviselőjének írásos beadványa alapján tette meg.*

*Bebes István polgármester elmondja, hogy minden pályázattal kapcsolatos előkészítés tartalmazza a nyilvánosság tájékoztatását. Jelzi, hogy a Zöld város programmal kapcsolatban, külön lakossági fórum, külön egyeztetés, külön véleményezés is történt, külön megköszöni dr. Hadnagy Ádám segítségét ezzel kapcsolatban.*

Körmend, 2017. augusztus 22.

Forró Szilvia irodavezető s.k. Sövegjártó Zoltán intézményvezető